อำเภอท่าหลวง จังหวัดลพบุรี จัดการฝึกศูนย์บัญชาการเหตุการณ์กรณีอุทกภัย น้ำป่าไหลหลาก และดินถล่ม ที่น้ำตกวังกานเหลือง เพื่อทดสอบแผนเผชิญเหตุและยกระดับความพร้อมในการบูรณาการการปฏิบัติงานของทุกหน่วยงานที่เกี่ยวข้องให้มีประสิทธิภาพสูงสุด 


วันที่ 14 กันยายน 2569 เวลา 09.00 น. ที่ บริเวณสวนรุกขชาติน้ำตกวังก้านเหลือง อำเภอท่าหลวง จังหวัดลพบุรี  นางสาวนงลักษณ์ อยู่พุ่ม นายอำเภอท่าหลวง หัวหน้าศูนย์บัญชาการเหตุการณ์  พร้อมด้วย องค์การบริหารส่วนตำบลท่าหลวง  สถานีตำรวจภูธรท่าหลวง มูลนิธิพุทไธสวรรย์ อำเภอท่าหลวง  สาธารณสุขอำเภอท่าหลวง โรงพยาบาลท่าหลวง บูรณาการร่วมกันในการฝึกศูนย์บัญชาการเหตุการณ์กรณีอุทกภัย น้ำป่าไหลหลาก และดินถล่ม ที่น้ำตกวังกานเหลือง เพื่อทดสอบแผนเผชิญเหตุและยกระดับความพร้อมในการบูรณาการการปฏิบัติงาน  

สำหรับการฝึกครั้งนี้ดำเนินการตามแนวทางของกรมป้องกันและบรรเทาสาธารณภัย เพื่อทดสอบแผนการป้องกันและบรรเทาสาธารณภัยจังหวัด แผนเผชิญเหตุ และแผนสนับสนุนการปฏิบัติงานของศูนย์บัญชาการเหตุการณ์จังหวัด รวมถึงเสริมสร้างความเข้าใจในระบบบัญชาการเหตุการณ์ (Incident Command System : ICS) และการบูรณาการความร่วมมือระหว่างหน่วยงานที่เกี่ยวข้อง
นอกจากนี้ ยังมีรูปแบบการฝึกอื่น ๆ  ประกอบด้วย การฝึกบนโต๊ะ (Table Top Exercise : TTX) การฝึกซ้อมเฉพาะหน้าที่ (Functional Exercise : FEX) การฝึกปฏิบัติ (Drill) การสถาปนาระบบเครื่องมือสื่อสาร การติดตั้งเครื่องสูบน้ำขนาดใหญ่ เรือเพื่อช่วยผู้ประสบภัยทางน้ำ การปฐมพยาบาลผู้ป่วยเบื้องต้นและนำส่งโรงพยาบาลตามขั้นตอนขั้นตอนอย่างถูกวิธี  โดยจำลองสถานการณ์จากเหตุอุทกภัยในพื้นที่ เพื่อให้ผู้เข้ารับการฝึกได้เรียนรู้กระบวนการบริหารจัดการเหตุการณ์เสมือนจริงทุกขั้นตอน  เพื่อประเมินความพร้อมด้านเครื่องมือ ยุทโธปกรณ์ และการสื่อสารระหว่างหน่วยงาน พร้อมทั้งอุดช่องว่างการปฏิบัติงานจริงเพื่อให้เกิดความรวดเร็วและลดความสูญเสียต่อชีวิตและทรัพย์สินของประชาชนให้มากที่สุด 

ทั้งนี้ ทางอำเภอท่าหลวงได้เน้นย้ำให้ทุกภาคส่วนติดตามสภาพอากาศอย่างใกล้ชิด พร้อมประชาสัมพันธ์แจ้งเตือนภัยให้ประชาชนในพื้นที่เสี่ยงภัยรับทราบอย่างต่อเนื่อง เพื่อสร้างความตระหนักรู้และเตรียมความพร้อมรับมือกับสถานการณ์สาธารณภัยที่อาจเกิดขึ้นตลอด 24 ชั่วโมง อีกด้วย 

ข่าว : สำนักงานประชาสัมพันธ์จังหวัดลพบุรี 



